የቻይና ኮምኒስት ፓርቲ ቀጣይ የአገሪቱን መሪ ለመምረጥ መደበኛ ጉባኤ ጀመረ
የቻይና ኮሚኒስት ፓርቲ መደበኛ ጉባኤውን በዛሬው ዕለት  በቤጂንግ ጀምሯል፡፡ ጉባኤው የቻይናን ቀጣይ መሪና የሀገሪቱን ቀጣይ ዕጣ ፈንታ ይወስናል ተብሏል፡፡ ከ28 አመታት እልህ አስጨራሽ ትግል በኋላ ቻይናዊያን የመሠረቱት  የኮሚኒስት ፓርቲ በሀገሪቱ አዲስ ዲሞክራሲያዊ አብዮት በመፈንጠቅ ቻይናን የግዙፍ ኢኮኖሚ ባለቤት አድርጎ እስካሁንም ድረስ ሀገሪቱን በማስተዳደር  ፈርጀ ብዙ  ውጤቶችን   አስመዝግቧል ፡፡በቻይና ትልቁ የፖለቲካ መርሃ ግብር የሚባለው የኮሚኒስት ፓርቲ 19ኛ መደበኛ ጉባኤ በቤጂንግ እየተካሄደ ነው፡፡ በየአምስት አመቱ የሚካሄደው ጉባኤ በቀጣይ ቻይናን ማን ይምራ የሚለውንና የቻይናን ቀጣይ እንቅስቃሴና እጣ ፋንታ ይወስናል።በዚህ ታላቅ ጉባኤ የቻይናው ፕሬዝዳንት  ዠንፒንግ ከ2 ሺህ በላይ ለሚሆኑ የፓርቲው አባላት ለሶስት ሰዓታት ያክል ንግግር አድርገዋል፡፡  ፕሬዝዳንት ዠ በንግግራችውም የቻይናን የወቅቱ ሀያልነትና ስኬት በማውሳት በአሁኑ ሰዓት ሶሻሊዝም ከቻይና ጋር የተቆራኘና ቻይናን በአለም ካሉ ሀገራት ገናናና ሀያል ሊያደርጋት እንደቻለ ገልጸዋል፡፡ፕሬዝዳንት ዠ አክለውም ቻይና በሲሻሊዝም ርዕዮተ አለሟ የውጭ ፖለቲካዊ ስርዓትንም ኮርጃ እንደማታውቅና ወደ ፊትም እንደማትኮርጅ ለኮንግረንሱ ገልፀዋል፡፡በዚህም ቻይና በ2050 መንታ አቅድና ስኬት ያለችውን ሶሻሊዝምና ሥልጣኔን እንደምታሳካ ነው የተገለፀው፡፡እየተካሄደ በሚገኘው የቻይና ኮሚኒስት ፓርቲ  ኮንግረንስ  ቻይና ለሚቀጥሉት አምስት አመታት እንዴት እንደምትመራ የሚያስችላትን ፍኖተ ካርታም ያወጣል ተብሎ ይጠበቃል፡፡     ኮንግረንሱ ሲጠናቀቅ የኮሚኒስት ፓርቲው አዳዲስ የፓርቲው ከፍተኛ አመራሮችን እንደሚሾምም ይጠበቃል፡፡በኮንግረንሱ የተሳተፉት የፓርቲው አባላት የተለያዩ ሀሳቦችን ያነሱ ሲሆን በቻይና በተለያዩ ግዛቶች አካባቢ ያለውን መለያየትና የሀሳብ አንድ አለመሆን በተለይም በቲቤትና ሆንግ ኮንግ ግዛቶች ያለውን አንድነት ማጠናከር እንደሚገባ ነው የገለፁት፡፡ ቻይና ለውጭ ሀገራት ኢንቨስተሮች በሯን የበለጠ መክፈት እንደሚገባትና ኢንቨስተሮችን የበለጠ ማበረታታት እንደሚገባ በመጠቆም፡፡ቢቢሲ ከቤጂንግ እንደዘገበው በዠንፒንግ የሥልጣን ዘመን ቻይና የሀገሪቱ ጠንቅ የሆነውን ሙስናን በሰፊው የተዋጋች ሲሆን በሚሊዮን የሚቆጠሩ የቻይና ባለስልጣናትን መቅጣቷ ፕሬዝዳንት ዠ ለቻይና ዕድገት ምን ያህል እንደሚያስፈልጉ አመላካች ነው ፡፡ፕሬዝዳንት ዠንፒግ እንደ አውሮፓዊያኑ የዘመን ቀመር ከ2012 ጀምረው የቻይናን የኮሚንስት ፓርቲ በፕሬዝዳንትነት እየመሩ ያሉ ሲሆን ቻይናውያን ከመሪያቸው ጋር ትልቅ ክብር አላቸው፡፡ዠ በቻይና መሪነታቸው አገሪቷን ወደ ከፍተኛ የኢኮኖሚ ማማ የሰቀሉ መሆናቸውን  በተግባር ያሳዩ ናቸው ፡፡ እናም ፕሬዝዳንት ዠንፒንግ በ19ኛው የፓርቲው ኮንግረንስ ላይም ዳግም እንደሚመረጡ ሁሉም ቻይናዊያን ያምናሉ፡፡ሀብታም ሀገር ሆና ነገር ግን ብዙ ድሃ የሚገኝባት ቻይና ፖሊሲዋን በአዲሱ የፓርቲው ኮንግረንስ ታሻሽላለችም ተብሎ ይጠበቃል፡፡ፕሬዝዳንት ዠንፒንግንም ከድሃው እስከ ሀብታሙ ህብረተሰብ በቤጂንግ አደባባይ ድጋፋቸውን እየሠጡ ነው፡፡ ለ19ኛው የቻይናው የኮሚኒስት ፓርቲ ኮንግረንስ ጉባኤ የፀጥታ ደህንነት ሲባልም በቤጂንግ የሚገኙ ሆቴሎች፣የምሽት ቤቶችና የአካል ብቃት ማዘወተሪያ ቤቶች ተቋማት ተዘግተዋል፡፡ የኮሚኒስት ፓርቲው ጉባኤ ለሶስት ቀናት እንደሚቀጥል ከሲጂቲኤንና ቢቢሲ ያገኘነው መረጃ ያመለክታል፡፡